Daría Urquiza

Daría Urquiza Palacios edo Daría Urquiza Guardiola (Nafarruri, Errioxa, 1896ko urriaren 25a) militante komunista izan zen, bere alaba Maria Luisarekin batera nazien kontzentrazio-esparruetara deportatua. Aske utzi ostean, deportatu politiko gisa onartu zuen Frantziak.

 Aurrekariak 
Alemania naziko kontzentrazio esparruetara deportatutako errioxarren kopuruak aldatzen joan dira. 2005ean 16 deportatu zenbatu zituzten, hala ere, ikerketek aurrera egin ahala kopuruak gora egiten du. Azken eguneraketen arabera, 30 bat izan ziren deportatuak, eta horien artean emakume bakarra dago, Daría Urquiza errioxarra.

 Bizitza 
Daría Nafarrurin jaio zen, eta Burgosko Bernabé Urquiza  jornalariaren eta Errioxako  Villaverde herriko Tiburcia Palacios bizilagunaren alaba zen. Daría Euskadiko Alderdi Komunistari lotuta egon zen, eta 1937 urtean, Iparraldeko frontea erori baino lehen, Bilbotik Santanderrera joan zen, hamaika urteko Maria Luisa Romero Urquiza alabarekin atzerrira ateratzeko. Iturri batzuen arabera, Frantziarako itsasontziak Gijonen hartu zuen. Uneren batean itzuli egin behar izan zuen, 1939 urteko otsailaren 10ean berriz ere Frantziako lurraldean sartu baitzen, kasu honetan Le Perthus udalerritik Bartzelona erori ondorengo exodoarekin batera.

1939 urteko apirilaren 13an, bere izena La Dépéche egunkarian argitaratutako albiste batean agertu zen, non, 40 urteko Daría Urquiza Palacios, bere senarra zen Santiago Romero Quintanaren bila zebilen.

Aurillac-en errefuxiatuta egon zen eta gero deportatu egin zuten. Ez dakigu askorik bere atxiloketari buruz, ezta atxiloketara eraman zuten arrazoiei buruz ere, baina bai Daría, eta, segur aski, bere alaba ere, Pirinio Garaietako Gurs kontzentrazio-esparrutik pasatu zela. Gero, Bigarren Mundu Gerraren azken fasean eta Frantziako lurraldearen askapenetik hurbil, Noeko kontzentrazio-esparruan (Garona Garaia) egon ziren biak. 1944 urteko uztailaren 30ean ama-alabak Toulousetik Alemaniara erbesteratu zituzten trenez. Gutxi dakigu Alemanian barrena ibili ziren esparruez, baina Ravensbrücken egon ziren behintzat, eta biak askatu zituzten bizirik.

Gero, Daria Rekébédou Esparruan, On Kixote Hiria ere deitua, egon zen, Portet-sur-Garonnen, gerraostean gaitua izan zena. Tolosa Okzitaniatik kilometro batzuetara, Espainiako Gurutze Gorri Errepublikanoak zaindutako esparru horretan aberririk gabeko errefuxiatuak egon ziren, etxean har zitzakeen familiarik edo lagunik ez zutenak. Aldi horretan, Dariaren bigarren abizena Guardiola gisa erregistratu zen.

Frantziako Deportazioaren Memoriarako Fundazioak kaleratutako Memorialak ez zituen kontuan hartu Daría eta Maria Luisa. Bi emakume hauek nazien kontzentrazio-esparruetan egon zirela jakin zen, Deportatuen eta Barneratu Politikoen Espainiako Federazioko kideak izan zirelako.

 Sariak eta aitorpenak 

 Daría Urquiza deportatu politiko gisa onartua izateko borrokatu zen, eta helburu hori lortu zuen.

 Erreferentziak 

 Ikus, gainera 

 Espainiako errepublikarren erbesteratzea
 Frantzia okupatu zuten Ardatzeko Indarrek
 Kanpo estekak 
 Memoriaren Bankua - Daría Urquiza Palacios
 Dokuklik Euskadi - Iparraldeko Fronteko errefuxiatuak 37ko udan - Daría Urquiza Palacios

Kategoria:Errioxarrak
Kategoria:Emakume komunistak
Kategoria:Deportatuak
Kategoria:Ravensbrückeko kontzentrazio esparrutik bizirik irtendakoak